b"\n_START_ARTICLE_\nIntonacija\n_START_PARAGRAPH_\nInton\xc3\xa3cija (lot. intono '\xc5\xa1aukiu, r\xc4\x97kiu, garsiai tariu') \xe2\x80\x93 fraz\xc4\x97s, sakinio ar viso teksto i\xc5\xa1tarimo b\xc5\xabdas._NEWLINE_Tariant fraz\xc4\x99, sakinyje naudojamos \xc4\xafvairios garsin\xc4\x97s priemon\xc4\x97s: sintagmos (kalb\xc4\x97jimo takto) kirtis (kartais vadinamas loginiu kir\xc4\x8diu), kadencija \xe2\x80\x93 tono ir (arba) balso stiprumo kritimas sintagmoje, antikadencija \xe2\x80\x93 tono ir (arba) balso stiprumo kilimas, bendras tono ir tembro paauk\xc5\xa1tinimas, pa\xc5\xbeeminimas, kalb\xc4\x97jimo tempas ir kt._NEWLINE_Svarbiausia intonacijos funkcija \xe2\x80\x93 aktualiosios sakinio skaidos rai\xc5\xa1ka. Centrinis \xc5\xbeodis toje sintagmoje (fraz\xc4\x97s atkarpoje), kuri perteikia konteksto ir situacijos at\xc5\xbevilgiu aktuali\xc4\x85 (nauj\xc4\x85, svarbi\xc4\x85) informacij\xc4\x85, tariamas ry\xc5\xa1kia krintan\xc4\x8dia intonacija (kadencija). \xc5\xa0i fraz\xc4\x97s dalis vadinama rema, o pabr\xc4\x97\xc5\xbeimas \xe2\x80\x93 remos kir\xc4\x8diu. Sintagma, kuri neperteikia aktualios informacijos, vadinama tema. Temos centrinis \xc5\xbeodis, jeigu ta sintagma yra fraz\xc4\x97s prad\xc5\xbeioje, tariamas kylan\xc4\x8dia intonacija ir did\xc4\x97jan\xc4\x8diu balso stiprumu (antikadencija), da\xc5\xbenai ir l\xc4\x97tesniu tempu; fraz\xc4\x97s gale tema tariama monotoni\xc5\xa1kai._NEWLINE_Labai svarbi intonacijos paskirtis \xe2\x80\x93 \xc4\xafvairi\xc5\xb3 skatinimo tip\xc5\xb3 (liepimo, pra\xc5\xa1ymo, patarimo) rai\xc5\xa1ka. Liepiamieji sakiniai (ypa\xc4\x8d j\xc5\xb3 centriniai \xc5\xbeod\xc5\xbeiai) da\xc5\xbeniausiai tariami trumpiau, staigiau, \xc5\xa1iek tiek auk\xc5\xa1tesniu tonu; pra\xc5\xa1ym\xc4\x85 (ypa\xc4\x8d maldavim\xc4\x85) rodo \xc5\xa1iek tiek didesnis skiemenini\xc5\xb3 gars\xc5\xb3 ilgumas, \xc5\xbeemesn\xc4\x97 intonacija._NEWLINE_Meniniame tekste intonacijos signalai yra skyrybos \xc5\xbeenklai: prie\xc5\xa1 kablel\xc4\xaf balsas kyla \xe2\x80\x93 tai \xc5\xbeenklas, kad sakinys nebaigtas, bus jo t\xc4\x99sinys; prie\xc5\xa1 ta\xc5\xa1k\xc4\x85, daugta\xc5\xa1k\xc4\xaf balsas krinta, prie\xc5\xa1 br\xc5\xabk\xc5\xa1n\xc4\xaf, dvita\xc5\xa1k\xc4\xaf balso auk\xc5\xa1tumas nesikei\xc4\x8dia._NEWLINE_Eiliuotos kalbos intonacija apibendrina ritmo, metro, eilut\xc4\x97s, rimo, instrumentuot\xc4\x97s, posmo s\xc4\x85vokomis i\xc5\xa1reik\xc5\xa1tas kalbos ypatybes. Eil\xc4\x97ra\xc5\xa1\xc4\x8dio intonacija priklauso nuo to, koks jo metras ir ritmas, koks posmai, kokie rimai ir koks rimavimo b\xc5\xabdas, kokia eufonija ir instrumentuot\xc4\x97, kokia sintaks\xc4\x97 ir koks turinys \xe2\x80\x93 vaizdai, emocijos, nuotaikos. Visa tai lemia eiliuotos kalbos skamb\xc4\x97jim\xc4\x85."